CELEX: 62020TN0735
Language: mt
Date: 2020-12-15 00:00:00
Title: Kawża T-735/20: Rikors ippreżentat fil-15 ta’ Diċembru 2020 – Planistat Europe u Charlot vs Il-Kummissjoni

15.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 53/49
            
         
      Rikors ippreżentat fil-15 ta’ Diċembru 2020 – Planistat Europe u Charlot vs Il-Kummissjoni
      (Kawża T-735/20)
      (2021/C 53/65)
      Lingwa tal-kawża: il-Franċiż
      
         Partijiet
      
      
         Rikorrenti: Planistat Europe (Pariġi, Franza), Hervé-Patrick Charlot (Pariġi) (rappreżentant: F. Martin Laprade, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitlobu li l-Qorti Ġenerali jogħġobha:
      
                  —
               
               
                  tikkonstata li l-Kummissjoni Ewropea tat lok għar-responsabbiltà mhux kuntrattwali tagħha b’applikazzjoni tad-dispożizzjoni tal-Artikolu 340 TFUE:
                  
                              —
                           
                           
                              billi kisret b’mod suffiċjentement serju l-prinċipju ta’ premura u ta’ amministrazzjoni tajba;
                           
                        
                              —
                           
                           
                              billi kisret b’mod suffiċjentement serju d-drittijiet tad-difiża;
                           
                        
                              —
                           
                           
                              billi kisret b’mod suffiċjentement serju l-obbligu ta’ kunfidenzjalità;
                           
                        
                              —
                           
                           
                              u b’hekk ikkawżat dannu materjali u/jew morali lill-kumpannija Planistat u lid-direttur tagħha H.-P. Charlot;
                           
                        
            konsegwentement,
      
                  —
               
               
                  tikkundanna lill-Kummissjoni Ewropea għall-ħlas tas-somma ta’ EUR 150 000 għad-dannu morali mġarrab minn Hervé-Patrick Charlot;
               
            
                  —
               
               
                  tikkundanna lill-Kummissjoni Ewropea għall-ħlas tas-somma ta’ EUR 11 600 000 għad-dannu materjali mġarrab mir-rikorrenti;
               
            
                  —
               
               
                  tikkundanna lill-Kummissjoni Ewropea għall-ħlas tal-ispejjeż kollha tal-istanza mibdija mill-kumpannija Planistat u Hervé-Patrick Charlot.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv, ibbażat fuq in-nuqqas ta’ osservanza tad-dmir ta’ premura u tad-dritt għal amministrazzjoni tajba minħabba akkużi foloz magħmula mill-Uffiċċju ta’ Kontra l-Frodi (OLAF) u sussegwentement mill-Kummissjoni Ewropea kontra r-rikorrenti, li l-innoċenza tagħhom ġiet ikkonfermata b’mod definittiv fis-16 ta’ Ġunju 2016 mill-Qorti tal-Kassazzjoni Franċiża. F’dan ir-rigward, ir-rikorrenti jsostnu li:
                  
                              —
                           
                           
                              l-amministrazzjoni tal-Unjoni Ewropea ma ħaditx inkunsiderazzjoni l-interessi leġittimi tar-rikorrenti akkużati b’mod inġust u falz b’reati kriminali, u għaldaqstant naqset milli tosserva d-dmir tagħha ta’ premura fil-konfront tagħhom;
                           
                        
                              —
                           
                           
                              id-dritt għal amministrazzjoni tajba ċarament jinkludi d-dritt ta’ kull persuna li ma tkunx is-suġġett ta’ akkużi foloż min-naħa tal-uffiċjali u istituzzjonijiet tal-Unjoni.
                           
                        
            
                  2.
               
               
                  It-tieni motiv, ibbażat fuq nuqqas ta’ osservanza tad-dritt għal amministrazzjoni tajba u l-ksur tad-drittijiet tad-difiża u tal-prinċipju ta’ preżunzjoni ta’ innoċenza minħabba nuqqas ta’ serjetà kundannabbli murija minn OLAF fir-rigward tal-akkużi foloz tar-rikorrenti quddiem l-awtoritajiet Franċiżi, imwettqa permezz ta’ ittra tad-19 ta’ Marzu 2003. Ir-rikorrenti jqisu f’dan ir-rigward li:
                  
                              —
                           
                           
                              l-OLAF aġixxa b’mod mgħaġġel u inkompatibbli mal-obbligu ta’ osservanza ta’ terminu raġonevoli meta ttrażmetta informazzjoni lill-awtoritajiet Franċiżi l-għada tal-ftuħ tal-investigazzjoni esterna li tirrigwarda r-rikorrenti;
                           
                        
                              —
                           
                           
                              l-OLAF kien messu ta lir-rikorrenti trattament identiku għal dak tal-uffiċjali Ewropej u stenna sakemm ikollu informazzjoni addizzjonali sabiex jieħu deċiżjoni informata aħjar;
                           
                        
                              —
                           
                           
                              l-OLAF kien messu ħa l-prekawzjoni li jinforma minn qabel lir-rikorrenti, sabiex jirċievi l-ispjegazzjonijiet tagħhom, fil-kuntest ta’ skambju kontradittorju;
                           
                        
                              —
                           
                           
                              l-OLAF ma messux uża espressjonijiet qawwija li jirriflettu s-sentiment li r-rikorrenti kienu ħatja ta’ “sakkeġġ” għad-detriment tal-fondi Komunitarji.
                           
                        
            
                  3.
               
               
                  It-tielet motiv, ibbażat fuq il-ksur tal-obbligu ta’ kunfidenzjalità fir-rigward tad-data personali, bi ksur tad-dritt għal amministrazzjoni tajba kif ukoll tal-prinċipju ta’ preżunzjoni ta’ innoċenza minħabba “tixrid” min-naħa tal-OLAF dwar il-kontenut tal-akkużi foloz tiegħu bid-data tad-19 ta’ Marzu 2003. F’dan ir-rigward, ir-rikorrenti jqisu li:
                  
                              —
                           
                           
                              l-OLAF ma osservax l-obbligu ta’ kunfidenzjalità li kellu fil-kuntest tal-investigazzjonijiet tiegħu;
                           
                        
                              —
                           
                           
                              l-OLAF kiser il-prinċipju ta’ amministrazzjoni tajba sa fejn dan jinvolvi d-dritt li dak kollu li jirrigwarda persuna jiġi ttrattat fl-osservanza tal-kunfidenzjalità;
                           
                        
                              —
                           
                           
                              l-OLAF kiser il-prinċipju ta’ preżunzjoni ta’ innoċenza billi ppermetta li informazzjoni li kienet is-suġġett tal-akkużi foloz tiegħu kontra r-rikorrenti tinxtered.
                           
                        
            
                  4.
               
               
                  Ir-raba’ motiv, ibbażat fuq nuqqas ta’ osservanza tad-dritt għal amministrazzjoni tajba, kif ukoll tal-prinċipju ta’ preżunzjoni ta’ innoċenza dovut għat-tressiq ta’ lment b’kostituzzjoni parti ċivili u l-komunikazzjoni pubblika tal-Kummissjoni Ewropea f’Lulju 2003. Ir-rikorrenti jsostnu li:
                  
                              —
                           
                           
                              l-Kummissjoni aġixxiet b’mod mgħaġġel u inkompatibbli mal-obbligu ta’ osservanza ta’ terminu raġonevoli;
                           
                        
                              —
                           
                           
                              l-Kummissjoni kien messa stenniet il-konklużjonijiet tal-investigazzjoni tal-OLAF sabiex tkun tista’ tieħu deċiżjoni informata aħjar dwar eventwali tressiq ta’ ilment b’kostituzzjoni ta’ parti ċivili;
                           
                        
                              —
                           
                           
                              l-Kummissjoni ma aġixxietx b’imparzjalità fir-rigward tar-rikorrenti peress li hija pprivileġġat l-interessi finanzjarji tagħha, minkejja li dawn ma kinux mhedda serjament;
                           
                        
                              —
                           
                           
                              il-Kummissjoni kisret il-prinċipju ta’ preżunzjoni ta’ innoċenza meta ppublikat l-istqarrija għall-istampa tagħha tad-9 ta’ Lulju 2003.